Folketing
2008-12-02

Jamen som det også fremgik af min ordførertale og af min tale her, har vi ikke noget imod, at man måler og vejer. Man skal bare ikke måle og veje alting. Der er noget, der ikke kan måles og vejes. Jeg havde et par eksempler. Jeg nævnte f.eks. kærlighed, det mener jeg ikke kan måles og vejes. Det sagde jeg jo med et spørgsmål: Hvor meget kærlighed går der på 1 m? Og der er også andre ting, der ikke kan måles og vejes. Jeg mener, at det, der foregår imellem mennesker - altså folkeoplysningen som sådan foregår imellem mennesker - er videndeling imellem mennesker, og det er samvær imellem mennesker omkring forskellige temaer. Det kan være en god bog, det kan være husflid, man sidder og nørkler med, det kan være mange, mange forskellige ting, men essensen af det er samvær imellem mennesker, videndeling. Og i det samvær imellem mennesker foregår der noget, der ikke kan måles og vejes. Det, jeg sagde, og det, jeg mener, er: Alting kan ikke måles og vejes. Man skal selvfølgelig måle og veje noget, men man skal gøre sig klart, at ikke alt kan måles og vejes - hverken i Danmark, i EU eller i verden i det hele taget.